După aflarea deciziei Curţii Constituţionale, manifestanţii, care se opun eutanasierii, au început să scandeze "România nu uita, asta este crima ta!" şi au blocat circulaţia înaintând pe Calea 13 Septembrie către intrarea în Palatul Parlamentului.

Calea 13 Septembrie a fost blocată timp de aproximativ o oră, de câteva zeci de manifestanţi, circulaţia reluându-se pe sensul de mers înspre Şoseaua Panduri în urmă cu aproximativ 10 minute.

Purtătorul de cuvânt al Jandarmeriei Capitalei, Georgian Enache, a declarat pentru MEDIAFAX că negociatorii au discutat cu protestatarii pentru a-i convinge să permită desfăşurarea circulaţiei şi le-au explicat că pot fi sancţionaţi pentru fapta lor.

Nerespectarea locului de desfăşurarea a unui protest constituie contravenţie şi se pedepseşte cu amendă între 1.000 şi 10.000 de lei, în timp ce blocarea unei căi de comunicaţie constituie infracţiune, a precizat Enache, pentru aceste încălcări răspunzând în primul rând organizatorii manifestaţiei, în acest caz Asociaţia "Cuţu, cuţu".

La aflarea deciziei Curţii Constituţionale, unei protestatare i s-a făcut rău, iar majoritatea celor din primul rând erau cu ochii în lacrimi şi spuneau că se vor strânge în fiecare seară până va fi găsită altă soluţie.

Printre protestatari s-au aflat Marius Marinescu, Paula Iacob şi Corneliu Vadim Tudor.

Curtea Constituţională a stabilit, miercuri, că Legea privind câinii fără stăpân este constituţională. Anunţul a fost făcut de către preşedintele Curţii Constituţionale, Augustin Zegrean, care a declarat că CC a apreciat că sesizarea privind legea este neîntemeiată, iar legea este constituţională, pentru că s-a respectat decizia anterioară.